Nooddiens onttrek ná aanval op paramedici(Argieffoto: ANA) Die Stad Johannesburg se nooddiensbestuur moes noodgedwonge sy ambulansdiens aan die gemeenskap van Cosmo City, buite Randburg, onttrek nadat drie van sy ambulansbemanningslede Saterdagoggend aangeval is. Robert Mulaudzi, woordvoerder vir die Johannesburgse nooddiens, sê die ambulans is na die woongebied ontbied om ŉ man te gaan oplaai wat erg deur die gemeenskap aangerand is. Die gemeenskap het hom glo daarvan beskuldig dat hy iemand vermoor het. “Ons bemanning kon daarin slaag om ongedeerd met die pasiënt uit die gebied te kom. Ongelukkig is die ambulans beskadig toe die gemeenskap ons bemanning aangeval het. Hierdie is ŉ splinternuwe ambulans wat net vandeesweek oorhandig is om die gemeenskap van Cosmo en omliggende gebiede te dien,” sê Mulaudzi. “Dit moet genoem word dat hierdie voorval in die teenwoordigheid van wetstoepassingsbeamptes gebeur het. Die ambulansdiens sal daarom opgeskort word totdat die veiligheid van ons nooddienspersoneel in die gebied gewaarborg kan word.”